છેલ્લા દસ દિવસથી દેશના છ રાજ્યોમાં કિસાન આંદોલન ચાલી રહ્યું છે. અલબત્ત, દેશનાં બે ડઝન રાજ્યોમાં કિસાનો નાનાંમોટાં આંદોલન વખતોવખત ચાલતાં રહે છે. છેલ્લાં ચાર વર્ષમાં આ આંદોલનની સંખ્યા કૂદકે ને ભૂસકે વધી રહી છે. વર્ષ૨૦૧૪માં કિસાન આંદોલનોની ૬૨૮ ઘટના નોંધાઈ હતી. જે વર્ષ ૨૦૧૫માં વધીને ૨૬૮૩ થઈ. વર્ષ ૨૦૧૬માં ૪,૮૩૭ અને વર્ષ ૨૦૧૭માં ૫૬૦૦થી વધુ ઘટનાઓ કિસાન આંદોલનોની બની હતી. ગત વર્ષે મધ્યપ્રદેશના મંદસૌરમાં કિસાન આંદોલન સમયે થયેલા ફાયરિંગમાં છ કિસાનોનાં મોત નીપજ્યાં હતાં. જેને પરિણામે, આ કિસાન આંદોલનની વરસીએ સમગ્ર દેશમાં દસ દિવસનું આંદોલન છેડાયું છે, જે રવિવારે સંપન્ન થશે. છેલ્લાં દસ દિવસમાં સમાચારપત્રો અને ટીવીના માધ્યમથી કિસાન આંદોલનની ઠેર-ઠેર ઝાંખી મહદ્અંશે દૂધ ઢોળવાના, શાકભાજી ફેંકવાના સ્વરૂપે પ્રગટ થતી હતી. ભાજપ અને કોંગ્રેસના શાસનકાળમાં કિસાનોના આંદોલનો આ દેશમાં કોઈ નવી બાબત નથી. આઝાદીનાં ૭૦ વર્ષ બાદ આજે પણ દેશનો કિસાન આતંકિત છે. પ્રતિદિન સમગ્ર દેશમાં ઠેર-ઠેર કિસાન આત્મહત્યાની ઘટનાઓ નોંધાય છે. તમામ રાજ્યોમાં કિસાનોના આંદોલનમાં મહદ્અંશે એક જ સવાલ ઘુમરાય છે કે કિસાનોને પોતાના ઉત્પાદનના પોષણક્ષમ ભાવો મળતા નથી અને રાજ્ય સરકાર કે કેન્દ્ર સરકાર કિસાનોની સમસ્યાને ગંભીરતાથી લેતી નથી. .